b'\n_START_ARTICLE_\nTantre\n_START_SECTION_\nMitolo\xc5\xa1ke korenine\n_START_PARAGRAPH_\nV hinduizmu tantre veljajo za \xc5\xa1ruti, kanon, ki ga je razkril bog \xc5\xa0iva. Vsako tantro posebej je ustvaril kot kombinacijo njegovih petih univerzalnih energij: \xc4\x8dit \xc5\xa1akti (energija zavesti), ananda \xc5\xa1akti (energija bla\xc5\xbeenosti), ic\xc4\x8da \xc5\xa1akti (energija volje), d\xc5\xbenana \xc5\xa1akti (energija znanja) in krija \xc5\xa1akti (energija dejanja). Pravijo, da je \xc5\xa0iva razsvetlil vesolje ter pri\xc4\x8del satja jugo tako da je razkril tantre. V dobi kali juge so se s\xc4\x8dasoma tudi ta u\xc4\x8denja porazgubila, ko so se veliki mojstri umakniti iz dru\xc5\xbebenega \xc5\xbeivljenja v samoto. Nato je \xc5\xa0iva na gori Kaila\xc5\xa1 ponovno zavzel obliko \xc5\xa0rikanthanatha ter nekatere tantre razkril Durvasa Ri\xc5\xa1iju._NEWLINE_V nath tradiciji legende pripisujejo izvor tanter Dattatreji, polmitolo\xc5\xa1kemu jogiju ter domnevnemu avtorju D\xc5\xbeivanmukta gite (\xc2\xbbPesem osvobojene du\xc5\xa1e\xc2\xab). Matsjendranath pa naj bi bil avtor Kaulad\xc5\xbeana-nirnaje, obse\xc5\xbene tantre iz 9. stoletja, ki razlaga mno\xc5\xbeico misti\xc4\x8dnih in magi\xc4\x8dnih in ter zaseda pomembno vlogo v hindujski tantri\xc4\x8dni tradiciji ter vad\xc5\xberajana budizmu._NEWLINE_Nekatere \xc5\xa1ole budizma pripisujejo izvor budisti\xc4\x8dnih suter in tanter \xc5\xa0akjamuni Budi, vendar se \xc5\xa1tevilni budisti\xc4\x8dni u\xc4\x8denjaki s to trditvijo ne strinjajo. O\xc4\x8ditno nesoglasje med raznimi budisti\xc4\x8dnimi smermi in zahodnja\xc5\xa1kimi raziskovalci izvira predvsem iz dejstva, da vsaka skupina \xc5\xa0akjamuni Budo dojema druga\xc4\x8de. Znanstveniki ga vidijo le kot zgodovinsko osebnost, brez nadnaravnih mo\xc4\x8di, ter zanikajo, da je svoja u\xc4\x8denja nadaljeval \xc5\xa1e po smrti. Budisti pa verjamejo, da je svoja u\xc4\x8denja nadaljeval preko mnogih slede\xc4\x8dih inkarnacij.\n_START_SECTION_\nZgodovinsko ozadje\n_START_PARAGRAPH_\nTo\xc4\x8dnih datumov ni mogo\xc4\x8de dolo\xc4\x8diti, saj tantri\xc4\x8dna tradicija nedvomno datira veliko pred pojavom pisnih virov. \xc4\x8ceprav se filozofska na\xc4\x8dela do dolo\xc4\x8dene mere razlikujejo, tako budisti\xc4\x8dna kot hindujska tantri\xc4\x8dna besedila vsebujejo podobne opise pobo\xc5\xbenih praks, joge ter \xc5\xa1tevilne druge zgodnje plemenske obi\xc4\x8daje. Na primer: oba sistema opisujeta vizualizacije ve\xc4\x8drokih bo\xc5\xbeanskih likov, manipulacijo subtilnih energij preko energijskih sredi\xc5\xa1\xc4\x8d (\xc4\x8dakre), \xc4\x8da\xc5\xa1\xc4\x8denje \xc5\xbeensk, podobe iz kremacijskih pokopali\xc5\xa1\xc4\x8d in klavnic itd. Zaradi teh podobnosti je te\xc5\xbeko dokon\xc4\x8dno dolo\xc4\x8diti, kje so se tantri\xc4\x8dna besedila za\xc4\x8dela pojavljati - budisti in hindujci si delijo nekatere svete kraje, ki so pustili pe\xc4\x8dat na obeh kulturah._NEWLINE_Nekatere avtoritete so tantri\xc4\x8dna u\xc4\x8denja povezovali z Atharva-vedo zaradi magi\xc4\x8dne vsebine in obrobnega statusa v strogo ortodoksnih hindujskih krogih. Trditve o povezanosti tanter z vedskimi besedili je kontroverzna in je \xc5\xa1e dandanes povod za mnoga nestrinjanja med ortodoksnimi pripadniki hinduizma. Vse ve\xc4\x8dje \xc5\xa1tevilo strokovnjakov zagovarja teorijo, da se je levji dele\xc5\xbe himen Rig-vede pojavil v \xc4\x8detrtem stol. pr. n. \xc5\xa1. Ostale tri vedske zbirke - Jad\xc5\xbeur-veda, Sama-veda ter Atharva-veda - so se verjetno pojavile v istem obdobju.'